Illum il-Kunsill iddeċieda li jirrevoka l-qafas tal-UE ta' sanzjonijiet kontra persuni identifikati bħala responsabbli għall-miżapproprjazzjoni ta' fondi tal-istat Eġizzjan, u, għal dak il-għan, li jneħħi l-miżuri restrittivi attwalment fis-seħħ kontra disa' individwi Eġizzjani. Miżuri restrittivi kienu inizjalment adottati fl-2011 u kienu mmirati b'mod partikolari biex jassistu lill-awtoritajiet Eġizzjani fl-irkupru ta' assi statali miżapproprjati. Il-miżuri kienu jikkonsistu f'iffriżar tal-assi impost fuq l-assi tal-individwi elenkati li jinsabu fl-UE. Barra minn hekk, ċittadini mill-istati membri tal-UE u entitajiet legali stabbiliti fl-UE kienu pprojbiti milli jagħmlu fondi disponibbli għal dawk elenkati, direttament jew indirettament. Mill-2011, is-sanzjonijiet ġew rieżaminati fuq bażi annwali, u xi individwi tneħħew mil-lista matul iż-żmien. Wara l-aħħar rieżami tad-disa' inklużjonijiet li kienu għadhom fis-seħħ, il-Kunsill ikkonkluda li r-reġim ta' sanzjonijiet kien serva l-iskop tiegħu. Il-miżuri restrittivi tal-UE mhumiex punittivi. Huma intenzjonati li jġibu bidla pożittiva fil-pajjiżi terzi kkonċernati. Ir-reġim ta' sanzjonijiet tal-UE relatat mal-miżapproprjazzjoni ta' fondi tal-istat Eġizzjan serva biex jippromwovi l-objettivi tas-sħubija UE-Eġittu fil-kuntest tal-Politika Estera u ta' Sigurtà Komuni. Ħarsa ġenerali lejn l-implimentazzjoni u l-evalwazzjoni ta' miżuri restrittivi (sanzjonijiet) Relazzjonijiet UE-Eġittu, paġna tas-SEAE